b'\n_START_ARTICLE_\nDu plius keturi sutartis\n_START_SECTION_\nLenkijos dalyvavimas Pary\xc5\xbeiaus konferencijoje\n_START_PARAGRAPH_\nLenkija buvo labai suinteresuota Vokietijos suvienijimu d\xc4\x97l to, kad nor\xc4\x97jo b\xc5\xabti tikra, kad jos sienos su Vokietija liks nepakeistos. Lenkijos u\xc5\xbesienio reikal\xc5\xb3 ministras Krzysztof Skubiszewski u\xc5\xbesitikrino Lenkijos dalyvavim\xc4\x85 Pary\xc5\xbeiaus konferencijoje. Jis pasi\xc5\xabl\xc4\x97 susieti VDR ir VFR saugum\xc4\x85 su j\xc5\xb3 kaimyn\xc5\xb3 saugumu. Lenkijos vyriausyb\xc4\x97 nor\xc4\x97jo, kad \xe2\x80\x9edu plius keturi\xe2\x80\x9c sutartis b\xc5\xabt\xc5\xb3 ir formaliu Lenkijos ir Vokietijos valstybi\xc5\xb3 sienos pripa\xc5\xbeinimu. Valstyb\xc4\x97s, dalyvavusios konferencijoje Bonoje nutar\xc4\x97, kad Lenkija gal\xc4\x97s dalyvauti Pary\xc5\xbeiaus konferencijos derybose, skirtose spr\xc4\x99sti sien\xc5\xb3 klausim\xc4\x85. 1990\xc2\xa0m. liepos 3 d. Lenkijos u\xc5\xbesienio reikal\xc5\xb3 ministras Krzysztof Skubiszewski prane\xc5\xa1\xc4\x97, jog Lenkija siekia, kad sutartis d\xc4\x97l sienos su Vokietija \xc4\xafsigaliot\xc5\xb3 prie\xc5\xa1 \xc4\xafsigaliojant sutar\xc4\x8diai d\xc4\x97l Vokietijos suvienijimo._NEWLINE_Vokietijos vyriausyb\xc4\x97 buvo nepatenkinta tokiu ministro K. Skubiszewskio parei\xc5\xa1kimu, nes laik\xc4\x97, kad Lenkija nori atitolinti Vokietijos suvienijim\xc4\x85._NEWLINE_Pary\xc5\xbeiaus konferencijos metu buvo nutarta, kad Vokietija atsisakys vis\xc5\xb3 teritorini\xc5\xb3 pretenzij\xc5\xb3 bei nekels j\xc5\xb3 ateityje. Be to, nutarta, kad Vokietija ir Lenkija pasira\xc5\xa1ys atskir\xc4\x85 sutart\xc4\xaf d\xc4\x97l bendros valstyb\xc4\x97s sienos. 1990\xc2\xa0m. lapkri\xc4\x8dio 14 d. Vokietija ir Lenkija pasira\xc5\xa1\xc4\x97 sutart\xc4\xaf, kuri patvirtino esan\xc4\x8di\xc4\x85 tarp j\xc5\xb3 sien\xc4\x85.'